เอไอเอดันยูนิตลิงค์บุกตลาด
คุ้มครองชีวิตควบลงทุนสนองตอบลูกค้าเพิ่มตัวแทนขาย3,000คนรับเออีซี
16 พ.ค. 2556

คุ้มครองชีวิตควบลงทุนสนองตอบลูกค้าเพิ่มตัวแทนขาย3,000คนรับเออีซี
เอไอเอ โหมเปิดขายประกันยูนิต ลิงค์ สนองความต้องการลูกค้า ปรับเปลี่ยนความเสี่ยงได้ตามใจ
นายรอน แวน โอเยน ประธานเจ้าหน้าที่บริหาร บริษัท เอไอเอ (ประเทศไทย) เปิดเผยว่า บริษัทได้เปิดตัวแบบประกันยูนิต ลิงค์ ตัวใหม่ “เอไอเอ ไลฟ์ อิสระ” เพื่อตอบสนองความต้องการของลูกค้าที่ต้องการทำประกันชีวิตควบคู่การลงทุน ซึ่งเป็นไปตามผลวิจัยและการสอบถามมาจากผู้บริโภคแล้วพบว่าคนไทยต้องการและมีศักยภาพที่จะซื้อแบบประกันยูนิต ลิงค์ ได้ซึ่งคาดว่าจะได้รับการตอบรับจากลูกค้าเป็นอย่างดี
สำหรับแบบประกันใหม่นี้ เหมาะกับผู้ที่ต้องการความคุ้มครองชีวิตในระดับที่สูง มองหาผลตอบแทนระยะยาวและมีแนวโน้มเปิดรับความเสี่ยงในการลงทุนเพื่อโอกาสในการได้รับผลตอบแทนสูง ลูกค้าสามารถเลือกลงทุนได้ตามความต้องการ โดยมุ่งเจาะกลุ่มลูกค้าที่มีอายุระหว่าง 2545 ปี เป็นหลัก
“แบบประกันยูนิต ลิงค์ เป็นของใหม่ และในไทยยังมีโอกาสเติบโตได้อีกมาก ซึ่งเชื่อว่าในอนาคตจะมีสัดส่วนถึง 30% ของแบบประกันชีวิต เหมือนกับที่สิงคโปร์และมาเลเซียเป็นอยู่ในปัจจุบัน” นายรอน แวน โอเยน กล่าว
นายสัตยา เทพบรรเทิง ผู้จัดการทั่วไปฝ่ายประกันชีวิต บริษัท เอไอเอ (ประเทศไทย) กล่าวว่า จุดเด่นของ “เอไอเอ ไลฟ์ อิสระ” คือ เป็นแบบประกันที่มีความยืดหยุ่นสูง โดยลูกค้าสามารถกำหนดเงื่อนไขต่างๆ ให้สอดคล้องกับความต้องการในแต่ละช่วงชีวิตได้ ไม่ว่าจะเป็นการเพิ่มหรือลดความคุ้มครอง เพิ่มหรือถอนเงินออม หรือแม้แต่การพักจ่ายเบี้ยประกัน เป็นแบบประกันที่มีอัตราเบี้ยต่ำเริ่มต้นปีละ 1.2 หมื่นบาท แต่ให้ความคุ้มครองสูงสุด 120 เท่าของเบี้ยประกันหลักเพื่อความคุ้มครองสำหรับผู้หญิง และ 100 เท่าสำหรับผู้ชาย ส่วนเรื่องการลงทุนก็มีให้ลูกค้าเลือกได้ตั้งแต่ความเสี่ยงระดับสูง กลาง และต่ำสุด โดยไม่มีการรับประกันผลตอบแทนขั้นต่ำ
ทั้งนี้ ในปัจจุบันบริษัทได้พัฒนาตัวแทนให้มีใบอนุญาตขายประกันยูนิต ลิงค์ แล้ว 1,700 คน และปีนี้คาดว่าจะทำเพิ่มได้ 3,000 คน เพื่อให้สอดคล้องกับแนวโน้มความต้องการแบบประกันยูนิต ลิงค์ ในไทย และยังเป็นการรองรับการเปิดเสรีอาเซียนในปี 2558 อีกด้วย